Cagliari
Store norske leksikon,Geografi,Verdens geografi,Europa,Italias geografi
Cagliari er en by i Italia som er hovedstad i regionen Sardinia og i storbyområdet Cagliari, ved Golfo di Cagliari, på sørkysten av øya. Byen har ca. 150 000 innbyggere (2021), mens storbyområdet har ca. 421 500 innbyggere (2021).
Cagliari er Sardinias viktigste havneby, og har en mangesidig industri, med blant annet petrokjemisk, verksted-, tobakks- og næringsmiddelindustri. Byen har et universitet, grunnlagt 1606, og flere museer, blant annet et arkeologisk museum, i tillegg til en botanisk hage. Cagliari er i økende grad blitt et turistmål. Byen er erkebispesete.Cagliari er en moderne by omkring et middelaldersentrum. Katedralen Santa Cecilia ble fullført 1312, og ble delvis ombygd ca. 1700. Kirken San Saturnino ble grunnlagt 1617. Det finnes kartagiske og romerske ruiner i byen, blant annet restene av et amfiteater.Carales, som byen het i gammel tid, ble grunnlagt av fønikiske kolonister og var senere viktigste kartagiske støttepunkt på Sardinia. Byen ble erobret av romerne i 238 fvt., av vandalene i 454. Den ble utsatt for harde bombeangrep i perioden fra 1941 til 1943. Les mer i Store norske leksikon Italias geografi Italias historie